Video

Wed, 21 Jan 2026 18:20:58 +0000

⁣চট্টগ্রামের সীতাকুণ্ড উপজেলার ভাটিয়ারী ইউনিয়নের মাদামবিবির হাট সংলগ্ন এলাকায় ভয়াবহ অগ্নিকাণ্ডে পুড়ে গেছে পুরাতন জাহাজের মালামাল বিক্রির একটি মার্কেট। আগুনে অন্তত ১২টি দোকান সম্পূর্ণ ভস্মীভূত হয়েছে। প্রাথমিকভাবে ক্ষয়ক্ষতির পরিমাণ এক কোটি টাকারও বেশি হতে পারে বলে ধারণা করা হচ্ছে।
বুধবার (২১ জানুয়ারি) রাত সাড়ে ৯টার দিকে ঢাকা–চট্টগ্রাম মহাসড়কের পাশে সোনারগাঁ পাম্পসংলগ্ন ওই মার্কেটে আগুনের সূত্রপাত হয়। স্থানীয়দের দাবি, একটি দোকানে ওয়েল্ডিংয়ের কাজ চলাকালে আগুনের সূত্রপাত হয়ে মুহূর্তের মধ্যেই তা পাশের দোকানগুলোতে ছড়িয়ে পড়ে।
খবর পেয়ে কুমিরা ও বায়েজিদ ফায়ার সার্ভিসের মোট পাঁচটি ইউনিট প্রায় দুই ঘণ্টা চেষ্টা চালিয়ে আগুন নিয়ন্ত্রণে আনে। রাত সাড়ে ১১টার দিকে আগুন সম্পূর্ণভাবে নিয়ন্ত্রণে আসে।
অগ্নিকাণ্ডে বিপুল পরিমাণ পুরাতন জাহাজের যন্ত্রাংশ, লোহালক্কড় ও মূল্যবান মালামাল পুড়ে যায়। তবে এ ঘটনায় কোনো হতাহতের খবর পাওয়া যায়নি।
ঘটনার প্রকৃত কারণ ও মোট ক্ষয়ক্ষতির পরিমাণ তদন্ত শেষে নিশ্চিত করা হবে বলে জানিয়েছে ফায়ার সার্ভিস কর্তৃপক্ষ।
📍 স্থান: ভাটিয়ারী, সীতাকুণ্ড, চট্টগ্রাম
📅 তারিখ: ২১ জানুয়ারি
🎙 রিপোর্ট: সীতাকুণ্ড প্রতিনিধি